HMS Encounter (H10)

Palvelus

HMS Encounter liitettiin joulukuussa 1934  koulutusjakson jälkeen Kotilaivaston 5. Hävittäjälaivueeseen, jolloin se aloitti laivueen mukana valmistautumisen Länsi-Intian purjehdukseen tammikuusta maaliskuuhun 1935.
HMS Encounter kolaroi 18. kesäkuuta Portlandin edustalla HMS Escapaden kanssa, minkä vuoksi se oli Devonportin telakalla korjattavana 19. kesäkuuta - 8. heinäkuuta.
Pari kuukautta telakalta paluunsa jälkeen HMS Encounter lähetettiin laivueen mukana Välimeren laivastoon täydennyksenä Etiopian kriisin vuoksi. Alus kolaroi 19. marraskuuta yöharjoituksessa Aleksandrian edustalla HMS Echon kanssa, jolloin sen kylkeen tuli reikä kattilahuone No2:n kohdalle. Se joutui palaamaan Aleksandriaan, josta se siirrettiin Maltalle korjattavaksi.
HMS Encounter oli 29. marraskuuta 1935 - 8. helmikuuta 1936 Maltalla telakalla. Aluksen palvelukseen paluun jälkeen se palasi maaliskuussa laivueen mukana kotimaahan, josta se suoritti Biskajan lahden partiointia tammikuusta maaliskuuhun 1937 osana Espanjan kauppasaarron valvontaa.
HMS Encounter oli mukana Kotilaivaston Itämeren kierroksella 21. kesäkuuta - 6. heinäkuuta. Alus oli 30. heinäkuuta - 18. marraskuuta Sheernessin telakalla huollettavana, jonka jälkeen se oli Portlandissa koulutettavana.
HMS Encounter partioi helmi-maaliskuun 1938 Espanjan etelärannikolla ennen paluutaan kotivesille. Alus kolaroi 26. syyskuuta 1938, jolloin se kärsi suurta vahinkoa. Aluksen keula tuhoutui täysin pitkältä matkalta ja se oli 27. syyskuuta alkaen Hawthorn Leslien telakalla Hebburnissa.
HMS Encounter palasi palvelukseen lokakuussa, minkä jälkeen se siirtyi tammikuussa 1939 Gibraltarille partioimaan Espanjan rannikolla. Alus palasi kotivesille maalis-huhtikuun vaihteessa.
HMS Encounter siirrettiin 15. heinäkuuta Noren komentajan alaisuuteen ensin huollettavaksi ja sitten siirrettäväksi reserviin. Välittömän sodanuhan vuoksi alus kuitenkin palasi palvelukseen 12. Hävittäjälaivueeseen, jolloin sen miehistöstä 60 prosenttia oli reserviläisiä.

1939-1940

HMS Encounter sijoitettiin laivueen mukana Milford Haveniin, josta se siirtyi Plymouthiin marraskuussa ja edelleen tammikuussa Scapa Flowhun. Alus osallistui Norjan taisteluihin.
HMS Encounter ja HMS Grenade suojasivat 12. huhtikuuta tankkeri British Ladyä Skjel vuonossa (68°00′N, 13°15′E ).
HMS Encounter oli 20. kesäkuuta - 20. heinäkuuta 1940 huollettavana Sheernessin telakalla. Huollon aikana alukselle asennettiin magneettisuojaus. Alus purjehti välittömästi palvelukseen palatessaan Gibraltarille suojaten joukkojenkuljetusaluksia Reina del Pacifico ja Clan Ferguson sekä lentotukialus HMS Argusta. Gibraltarilla alus liitettiin vastaperustetun Force H:n 13. Hävittäjälaivueeseen.
HMS Encounter suojasi 31. heinäkuuta operaatio Hurryssä lentotukialus HMS Argusta, minkä jälkeen alus purjehti 4. elokuuta kotimaahan yhdessä HMS Hoodin, HMS Valiantin, HMS Arguksen ja HMS Arethusan sekä neljän hävittäjän kanssa.
HMS Encounter lähti 16. elokuuta paluumatkalle Scapa Flowsta yhdessä HMS Ark Royalin ja HMS Enterprisen sekä neljän hävittäjän kanssa. Osasto saapui 20. elokuuta Gibraltarille. Vastasaapunut osasto oli 25. elokuuta koulutuspurjehduksella Atlantilla ennen operaatio Hatsin alkamista.
HMS Encounter oli 11.syyskuuta yhdessä HMS Hotspurin ja HMS Griffinin kanssa metsästämässä sukellusvenettä Gibraltarin itäpuolella. Alukset havaitsivat kuusi tuntematonta alusta matkalla länteen. Nämä alukset osoittautuivat Ranskan laivaston laivueeksi.
HMS Encounter osallistui 27. marraskuuta Force H:n mukana Spartiventon taisteluun.

1941

HMS Encounter suojasi tammikuussa 1941 lentotukialus HMS Furiousia matkalla Freetowniin sekä edelleen Takoradiin, minkä jälkeen alus partio Etelä-Atlantilla 12. huhtikuuta saakka. Alus saapui Aleksandriaan 12. huhtikuuta.
HMS Encounter siirrettiin huollettavaksi Maltan telakalle, missä alukseen osui  lentopommi 29. ja 30. huhtikuuta sekä 16. toukokuuta. Pommeista ensimmäinen räjähti telakka-altaan portaissa aiheuttaen lähinnä sirpalevaurioita. Toinen pommi läpäisi etukannen kohdalta kaksi seuraavaa kantta räjähtäen kaikuluotainosastossa aiheuttaen runkoon reiän. Kolmas pommi läpäisi konekivääritason sekä yläkannen räjähtäen kattilahuoneen vesitiiviissä seinässä aiheuttaen runkoon reiän. Osumat eivät aiheuttaneet henkilövahinkoja, koska alus tyhjennettiin öisin.
HMS Encounter palasi palvelukseen heinäkuussa, minkä jälkeen se siirtyi Gibraltarille. Alus saapui määränpäähänsä 26. heinäkuuta Force H:n suojaamana. Alus viipyi Gibraltarilla lukuun ottamatta syyskuista partiointia Etelä-Atlantilla.
HMS Encounter liitettiin operaatio Substancen Force X:ään suojaamaan risteilijöitä HMS Edinburghia, HMS Manchesteria ja HMS Arethusaa sekä miinalaiva HMS Manxmania yhdessä kymmenen muun hävittäjän kanssa. Osaston tehtävänä oli suojata saattueen pääsy Sisilian kapeikosta Maltalle.
HMS Encounter saapui 16. lokakuuta Aleksandriaan.
HMS Encounter, HMS Hotspur ja HMS Hero sekä miinalaiva HMS Latona suorittivat lokakuussa Tobrukin huolto-operaation Cultivaten, jonka aikana samalla noudettiin loput australialaisen divisioonan joukoista. Operaation lopulla 25. lokakuuta HMS Latona upposi ja HMS Hero vaurioitui ilmahyökkäyksissä.
HMS Encounter aloitti 15. marraskuuta matkansa Itäiseen laivastoon Singaporeen, jonne se saapui 3. joulukuuta.

1942

Alus palveli laivaston mukana, kunnes se 20. tammikuuta 1942 liitettiin 7. Hävittäjälaivueeseen Hollannin Itä-Intiaan.
HMS Encounter ja USS Pope suojasivat vaurioituneen risteilijä HMS Exeterin vetäytymistä Jaavanmeren taistelusta. Japanin laivaston raskas risteilijä ja kaksi hävittäjää purjehtivat 28. helmikuuta 1942 Surabajasta pohjoiseen. Seuraavana aamuna Japanin ilmavoimat ja alukset aloittivat hyökkäyksen kolmea liittoutuneiden alusta vastaan Jaavan ja Borneon välillä. Liittoutuneita vastassa oli raskaat risteilijät Ashigara, Nachi, Haguro ja Myōkō sekä neljä hävittäjää, joten varhain 1. maaliskuuta HMS Encounter ja HMS Exeter olivat uponneet ja tuntia myöhemmin 12 syöksypommittajaa upottivat USS Popen sen yrittäessä päästä pakoon.
Japanin laivaston hävittäjä Ikazuchi pelasti seuraavana päivänä merestä 442 merimiestä uponneilta aluksilta.